สินค้าคงคลังหายหมื่นล. ขอครม.ชดเชยเงินธกส.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ชง ครม.พิจารณาชดเชยภาระเงินต้นกว่า 1.7 แสนล้าน พร้อมจัดสรรงบ 1 หมื่นล้านคืนให้ ธ.ก.ส. หลังสินค้าคงคลังล่องหน 
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ผลการประชุมของอนุกรรมการปิดบัญชีโครงการรับจำนำผลผลิตการเกษตร ที่มีนายนริศ ชัยสูตร รองปลัดกระทรวงการคลัง เป็นประธาน ได้ข้อสรุปเบื้องต้นว่า ธ.ก.ส.มีภาระต้นเงินกู้ 1.76 แสนล้านบาท จากการดำเนินโครงการรับจำนำผลิตผลทางการเกษตรตามนโยบายของรัฐ 13 โครงการ 
ทั้งนี้ จากการตรวจสอบเบื้องต้นพบว่ามีสินค้าเกษตรที่ยังคงอยู่ในคลังสินค้าสามารถจำหน่ายได้ประมาณ 9 หมื่นล้านบาท และคาดว่าน่าจะมีผลขาดทุนอยู่ประมาณ 8.4 หมื่นล้านบาท ซึ่งเกิดจากสินค้าเสียหาย หมดสภาพหรือมีขนาดลดลง และพบว่าไม่มีสินค้าในคลังเหลืออยู่ซึ่งคิดเป็นมูลค่าประมาณ 1 หมื่นล้านบาท
มติที่ประชุมคณะอนุกรรมการชุดดังกล่าวได้เสนอให้มีการชดเชยเงินค่าเสียหายที่เกิดขึ้นกรณีที่ไม่มีสินค้าในคลังจำนวน 1 หมื่นล้านบาท ภายในระยะเวลา 1 ปี หรือชดเชยในปีงบประมาณ 2555 กรณีที่ตรวจพบว่ายังมีสินค้าคงคลังเหลืออยู่ซึ่งมีมูลค่าประมาณ 9 หมื่นล้านบาทนั้น จะประสานให้ทางองค์การคลังสินค้าและองค์การตลาดเพื่อเกษตรกร เป็นผู้ประสานงานในการทยอยขายสินค้าและนำเงินมาชดเชยให้กับ ธ.ก.ส. ภายในระยะเวลา 5 ปี โดยจะเสนอเรื่องเข้าสู่การประชุม ครม.ในเร็วๆ นี้ 
“จะเสนอให้ ครม.ได้พิจารณาแนวทางการชดเชยความเสียหายให้ ธ.ก.ส. ทั้งกรณีที่สินค้าสูญหายและกรณีที่ยังมีสินค้าคงคลังเพื่อสรุปยอดขาดทุนที่ชัดเจน และต้องตั้งงบเพื่อชดเชยดอกเบี้ยที่เกิดขึ้นระหว่างนี้ด้วย” นายลักษณ์ กล่าว